RO
L 104/40
Jurnalul Oficial al Uniunii Europene
19.4.2023
ORIENTAREA (UE) 2023/832 A BĂNCII CENTRALE EUROPENE din 16 decembrie 2022 de modificare a Orientării (UE) 2016/65 privind marjele de ajustare a valorii aplicate pentru punerea în aplicare a cadrului politicii monetare a Eurosistemului (BCE/2015/35) (BCE/2022/49)
CONSILIUL GUVERNATORILOR BĂNCII CENTRALE EUROPENE,
având în vedere Tratatul privind funcționarea Uniunii Europene, în special articolul 127 alineatul (2) prima liniuță,
având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolele 9.2, 12.1, 14.3, 18.2 și articolul 20 primul paragraf,
întrucât:
(1)
În conformitate cu articolul 18.1 din Statutul Sistemului European al Băncilor Centrale și al Băncii Centrale Europene, Banca Centrală Europeană (BCE) și băncile centrale naționale ale statelor membre a căror monedă este euro (denumite în continuare „BCN”) pot desfășura operațiuni de creditare cu instituțiile de credit și cu alți participanți pe piață, pe baza unor garanții corespunzătoare.
Condițiile generale în care BCE și BCN sunt pregătite să participe la operațiuni de creditare, inclusiv criteriile în temeiul cărora este stabilită eligibilitatea colateralului pentru operațiunile de creditare ale Eurosistemului, sunt prevăzute în Orientarea (UE) 2015/510 a Băncii Centrale Europene (BCE/2014/60) (1).
(2)
Toate activele eligibile pentru operațiunile de creditare ale Eurosistemului sunt supuse unor măsuri specifice de control al riscurilor pentru a proteja Eurosistemul împotriva pierderilor financiare în împrejurări în care colateralul trebuie să fie executat în cazul unei situații de neîndeplinire a obligațiilor de către o contraparte.
Cadrul de control al riscurilor din Eurosistem este revizuit în mod periodic pentru a asigura protecția corespunzătoare.
Ca urmare a acestei revizuiri periodice, Consiliul guvernatorilor a hotărât, la data de 15 iulie 2022, să aducă anumite modificări cadrului de control al riscurilor.
(3)
Consiliul guvernatorilor a decis să continue eliminarea treptată a reducerii temporare a marjelor de ajustare a valorii care fusese decisă ca parte a măsurilor temporare de relaxare privind garanțiile luate de Eurosistem ca răspuns la circumstanțele economice și financiare excepționale asociate răspândirii bolii provocate de coronavirus (COVID-19).
Aceasta este a doua etapă a eliminării treptate a reducerii marjelor de ajustare a valorii decise de Consiliul guvernatorilor la data de 23 martie 2022 și va încheia respectiva eliminare.
(4)
Întrucât profilul de risc al altor obligațiuni garantate reglementate și al multi cédulas este similar celui al obligațiunilor garantate de tip jumbo, Consiliul guvernatorilor a decis de asemenea că acestea ar trebui să facă obiectul acelorași marje de ajustare a valorii și, prin urmare, toate obligațiunile garantate reglementate și multi cédulas ar trebui incluse în categoria de marje de ajustare II, iar trimiterile la obligațiuni garantate de tip jumbo ar trebui eliminate din Orientarea (UE) 2016/65 a Băncii Centrale Europene (BCE/2015/35) (2).
(1) Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (BCE/2014/60) (Orientarea privind documentația generală) (JO L 91, 2.4.2015, p. 3).
(2) Orientarea (UE) 2016/65 a Băncii Centrale Europene din 18 noiembrie 2015 privind marjele de ajustare a valorii aplicate pentru punerea în aplicare a cadrului politicii monetare a Eurosistemului (BCE/2015/35) (JO L 14, 21.1.2016, p. 30).